Nous Jehanz de Chalon, quens d’Aucuerre, et nous Aaliz de Nevers, contesse d’Aucuerre, sa fame, faisons à savoir à tous cels qui verront et orront ces presentes lettres que nous avons quité pour nous et pour nos hoirs, à touz jourz, an remission de nos âmes et de nos devanciers à religieux home au prieux de la Maison Deu delez la Ferté Gauchier tout le droit et l’action que nous aviens et puions avoir es maisons de feu Pierre Fouchier, et en la place qui fu feu Sauvaget, avecques tous les pourprins, les quelles maisons et la place sient au boure Saint Germain d’Aucuerre, et une piece de vigne que lon dit les plantes de Moloismes, la quelle siet de lez la vigne de Colet de Bruis, d’une part, et de lez le champ es dames des Iles d’autre part, pour l’establissement le roi des Acanz faiz puis XXXV anz an ça. Et amortissons les devant diz heritages et promettons en bone foi porter loial garantie au devant dit priex et à ses successeurs des maisons de la place et de la vigne desus dite, anvers noble baron lou duc de Bourgoigne, et en vers touz autres. Et pour ce que ceste chose soit ferme et estable nous avons seeslées ces presentes lettres de nos seiaus, les quelles furent faites an lan de grace Notre Segneur mil. CC. sexante et dis et set en mais.